Mesto Vrútky

Predkladacia správa

Určené:

*na zasadnutie Mestskej rady vo Vrútkach dňa 23.10.2019*

*a Mestského zastupiteľstva vo Vrútkach dňa 29.10.2019*

Názov materiálu:

# *Žiadosť o NFP na vypracovanie energetických auditov a prípravu projektu garantovanej energetickej služby v meste Vrútky s názvom „Rozvoj energetických služieb v meste Vrútky“*

Dôvodová správa

Dňa 2. augusta 2019 vyhlásilo Ministerstvo životného prostredia SR v rámci OP Kvalita životného prostredia v zastúpení Slovenskou inovačnou a energetickou agentúrou výzvu na predkladanie žiadostí o NFP č. OPKZP-PO4-SC441-2019-53 zameranú na aktivitu Rozvoj energetických služieb na regionálnej a miestnej úrovni s dvomi podaktivitami: vypracovanie účelových energetických auditov a príprava projektu garantovanej energetickej služby (GES). Oprávnenými žiadateľmi sú subjekty ústrednej štátnej správy a subjekty územnej samosprávy. Dátum uzavretia 1. hodnotiaceho kola je 31. október 2019 , dátum uzavretia 2. hodnotiaceho kola je 31. január 2020.

Podľa zákona č. 321/2014 Z. z. o energetickej efektívnosti a o zmene a doplnení niektorých zákonov je energetickým auditom systematický postup na získanie dostatočných informácií o aktuálnom stave a charakteristike spotreby energie potrebných na identifikáciu a návrh nákladovo efektívnych možností úspor energie v budove, v skupine budov, v priemyselnej prevádzke, v obchodnej prevádzke alebo v zariadení na poskytovanie súkromných služieb alebo verejných služieb; energetický audit musí byť vyvážený, reprezentatívny a založený na ekonomickom, environmentálnom a technickom hodnotení zohľadňujúcom životný cyklus výrobkov a služieb. Energetickou službou je služba poskytovaná na základe zmluvy uzatvorenej medzi poskytovateľom energetickej služby a prijímateľom energetickej služby, v dôsledku ktorej dochádza k preukázateľne overiteľným a merateľným alebo k odhadnuteľným úsporám energie a k zlepšeniu energetickej efektívnosti a ktorá umožňuje dosiahnuť finančnú alebo materiálnu výhodu pre všetky zmluvné strany získanú energeticky účinnejšou technológiou alebo činnosťou, ktorá zahŕňa prevádzku, údržbu alebo kontrolu potrebnú na poskytnutie energetickej služby. Garantovanou energetickou službou je energetická služba poskytovaná na základe zmluvy o energetickej efektívnosti s garantovanou úsporou energie (ďalej len „zmluva o energetickej efektívnosti“).

Minimálna výška NFP je 5 000 EUR, maximálna výška NFP je 200 000 EUR, pričom v súlade s osobitnými podmienkami pre financovanie projektu platia finančné limity odvíjajúce sa od celkovej podlahovej plochy budov.

Mesto Vrútky sa do výzvy hodlá zapojiť s projektom na vypracovanie energetických auditov a prípravu projektu GES na budovy ZŠ Hany Zelinovej, kde dosiaľ neboli zrealizované komplexné opatrenia na zníženie energetickej náročnosti. Ide o budovy 1. stupňa, 2. stupňa, školskej jedálne s kuchyňou a školským klubom detí a budovu školských dielní. Cena oprávnených výdavkov na energetické audity a následný projekt GES u týchto budov činí 25 200,00 EUR.

Návrh na uznesenie:

Mestská rada vo Vrútkach odporúča Mestskému zastupiteľstvu vo Vrútkach schváliť:

1. predloženie žiadosti o nenávratný finančný príspevok z Operačného programu Kvalita životného prostredia na projekt „Rozvoj energetických služieb v meste Vrútky“, kód výzvy OPKZP-PO4-SC441-2019-53, na Slovenskú inovačnú a energetickú agentúru ako sprostredkovateľský orgán pre Operačný program Kvalita životného prostredia;
2. zabezpečenie realizácie projektu v súlade s podmienkami poskytnutia pomoci;
3. zabezpečenie finančných prostriedkov pre maximálne celkové spolufinancovanie projektu zo strany Mesta Vrútky vo výške 1260,00 EUR, t.j. 5% z celkových oprávnených výdavkov vo výške 25 200,00 EUR;
4. zabezpečenie prípadných neoprávnených výdavkov z rozpočtu Mesta Vrútky.

Mestské zastupiteľstvo vo Vrútkach

schvaľuje:

1. predloženie žiadosti o nenávratný finančný príspevok z Operačného programu Kvalita životného prostredia na projekt „Rozvoj energetických služieb v meste Vrútky“, kód výzvy OPKZP-PO4-SC441-2019-53, na Slovenskú inovačnú a energetickú agentúru ako sprostredkovateľský orgán pre Operačný program Kvalita životného prostredia;
2. zabezpečenie realizácie projektu v súlade s podmienkami poskytnutia pomoci;
3. zabezpečenie finančných prostriedkov pre maximálne celkové spolufinancovanie projektu zo strany Mesta Vrútky vo výške 1 260,00 EUR, t.j. 5% z celkových oprávnených výdavkov vo výške 25 200,00 EUR;
4. zabezpečenie prípadných neoprávnených výdavkov z rozpočtu Mesta Vrútky.

Vo Vrútkach, dňa 21.10.2019

# Spracoval: Mgr. Juraj Gorilák, referát športu, cestovného ruchu a projektov

Predkladá: Mgr. Branislav Zacharides, primátor mesta

.................................................. ..................................................

podpis spracovateľa podpis predkladateľa